和東川李相公慈竹十二韻
作者：元稹
朝代：唐

paragraphs: 慈竹不外長，密比青瑤華。
矛攢有森束，玉粒無蹉跎。
纖粉妍膩質，細瓊交翠柯。
亭亭霄漢近，靄靄雨露多。
冰碧寒夜聳，簫韶風晝羅。
煙含朧朧影，月泛鱗鱗波。
鸞鳳一已顧，燕雀永不過。
幽姿媚庭實，顥氣爽天涯。
峻節高轉露，貞筠寒更佳。
託身仙壇上，靈物神所呵。
時與天籟合，日聞陽春歌。
應憐孤生者，摧折成病痾。